Dan me se achiin ꞌó vata̱nꞌ güii ca̱nuû Chaꞌanj Pascuá,
ne̱ caꞌanj Jesús chumanꞌ Betania a.
Chumanꞌ Betania roꞌ,
yáán síí cuꞌna̱j Lázaro síí cunuu iꞌna̱ꞌ uún quiꞌyaj Jesús a.
Dan me se quiꞌyaj chuvi̱i nii cha̱ xtiꞌno̱ Jesús,
ne̱ chana̱ cuꞌna̱j Marta me chana̱ rqué chá nij síí ꞌnaꞌ,
ne̱ ya̱nj Lázaro rihaan mesá ga̱ Jesús ga̱a chá soꞌ a.
Dan me se nica̱j chana̱ cuꞌna̱j Mariá naꞌya̱nꞌ litró casté gunꞌ da̱j tuꞌve̱e̱ ndoꞌo cuꞌna̱j nardo ta̱ꞌ asuun,
ne̱ caxríj noꞌ tacóó Jesús,
ga̱a ne̱ yuvé raa̱ maꞌa̱n noꞌ tanacoo̱ noꞌ tacóó Jesús a.
Ga̱a ne̱ nasíj totoꞌ nu̱ꞌ rá veꞌ yoꞌ,
quiꞌyaj casté caxríj Mariá tacóó Jesús a.
Dan me se ya̱nj síí cuꞌna̱j Judas Iscariote,
ne̱ ꞌo̱ síí tucuꞌyón snana̱ Jesús me soꞌ,
ne̱ síí ta̱cuachén man Jesús rihaan nij síí ta̱j riꞌyunj man Jesús me soꞌ a.
Dan me se cataj soꞌ a:
―Me cheꞌé ne cutuꞌve̱e̱ nii casté nihánj ne̱ quiri̱ꞌ uxrá nii saꞌanj ga̱.
ꞌO̱ se saꞌanj ꞌyaj canaán yuvii̱ rque ꞌo̱ yoꞌ roꞌ,
nó casté nihánj,
ne̱ vaa cheꞌé rque̱ níꞌ saꞌanj yoꞌ rihaan nij síí nique̱ na̱nj á ―taj síí cuꞌna̱j Judas yoꞌ a.
Dan me se da̱nj tuꞌva maꞌa̱n Judas,
tza̱j ne̱ a̱ doj ne nanó rá Judas cheꞌé nij síí nique̱ a̱ maꞌ.
Tana̱nj síí itu̱u̱ me soꞌ a.
ꞌO̱ se síí tumé se‑ca̱xra̱nꞌ nij tuvi̱ꞌ Jesús caxra̱nꞌ nu̱u̱ saꞌanj me soꞌ,
ne̱ saꞌanj caraa yuvii̱ rque caxra̱nꞌ yoꞌ roꞌ,
rii soꞌ cheꞌé maꞌa̱n soꞌ ado̱nj.
Dan me se cataj Jesús rihaan soꞌ a:
―Caꞌne̱ꞌ rá so̱ꞌ quiꞌya̱j maꞌa̱n noꞌ da̱nj á.
Nica̱j noꞌ casté nihánj ne̱ caxríj noꞌ manj quiꞌyaj chuvi̱i noꞌ nee̱ manj cheꞌé güii cachi̱nꞌ nii manj na̱nj á.
Xa̱ꞌ nij síí nique̱,
tza̱j ne̱ da̱j a̱ güii mán nij síí nique̱ ga̱ soj,
ne̱ xa̱ꞌ ma̱ꞌanj,
tza̱j ne̱ se̱ canicúnꞌ ꞌu̱nj rihaan soj nu̱ꞌ cavii nu̱ꞌ caꞌanj ni̱ꞌyaj soj maꞌ ―taj Jesús rihaan Judas a.
Dan me se ri̱i̱ nij yuvii̱ israelitá xcaj cuentá se vaa ya̱nj Jesús chumanꞌ Betania,
ne̱ cheꞌé dan caꞌanj uxrá nij soꞌ chumanꞌ yoꞌ a.
Dan me se né ina̱nj cheꞌé maꞌa̱n Jesús me caꞌanj nij soꞌ maꞌ.
ꞌO̱ se me rá nij soꞌ queneꞌe̱n nij soꞌ man síí cuꞌna̱j Lázaro síí cunuu iꞌna̱ꞌ uún quiꞌyaj Jesús a.
Ga̱a ne̱ guun ꞌo̱ rá nij xrej ata̱ suun noco̱o se vaa cavi̱ꞌ Lázaro uún,
quiꞌya̱j nij soꞌ a.
ꞌO̱ se cheꞌé Lázaro me se uun yaníj ri̱i̱ nij yuvii̱ israelitá rihaan nij síí ata̱ suun rihaan nij soꞌ,
ne̱ cuchumán rá nij soꞌ niꞌya̱j nij soꞌ man Jesús ado̱nj.